ᑲᒋ ‍ ᐊᓱᑕᒡ ᑕᑐ ᒋᓯᑲᐛ ᒪᒃ ᐃᔅᐱᔅ ᐊᑯ ᒋᓴᔅ ᑲ ‍ ᐃᑐᑕᐊᑦ ᐱᑕᕋ,
ᒋᒥᓴ ᑭᔭ ᒠᓇ ᐊᓐᑕ ᐊ ‍ ᐃᔅᐱᑎᓇᔨᒡ ᐱᔅᑯᑎᓇᔪᐤ ᒥᒄ ᐎᔨᐛᐤ ᒐᒋ ᑕᒡ᙮
ᒪᒂᒡ ᒪᒃ ᐊ ‍ ᑭᓄᐛᐱᒪᒡ ᐊᓂᔭ ᒋᓴᓴ ᐅᑕᔅᑎᒥᐧᑯᔪᐤ ᒋ ‍ ᒂᔅᒋᓇᑯᓂᔪᐤ,
ᒧᔭᒻ ᐱᓯᒺ ᒋ ‍ ᐃᔅᐱᔅ ᒋᐧᑲᔭᔅᑐᐛᔪᐤ ᑭᔭ ᐅᑦ ᐊᐱᒋᑕᐅᓇ ᓇᔅᒡ ᑕᑈ ᒋ ‍ ᐱᔭᑭᔅᒡ ᐛᐸᑭᓂᔪᐛ ᓇᔅᒡ ᐊ ‍ ᐛᔅᑐᐛᔨᒋ ᒋ ‍ ᐃᓯᓇᑯᓂᔪᐛ᙮
ᒋ ᐅᒋ ‍ ᐛᐱᒪᐅᒡ ᒪᒃ ᒧᓱᓴ ᑭᔭ ᐃᓚᐃᒐᔨᒋ ᐊ ‍ ᐃᔨᒪᐊᔨᒋ ᐊᓂᔭ ᒋᓴᓴ᙮
ᐊᑯ ᐱᑕᕐ ᒂ ‍ ᐃᑕᑦ ᐊᓂᔭ ᒋᓴᓴ,
“ᐅᑎᐸᔨᒋᒐᐤ,
ᓄᐛᒡ ᒥᔽᔨᑕᑯᓐ ᐅᑕ ᒐᒋ ᐃᑕᐛᐅᒋᐱᓇ᙮
ᓇᐊᔨᑎᒥᓇ,
ᓂᑭ ‍ ᐅᓯᑕᓇᓐ ᓂᔅᑐ ᒥᒋᐛᐸ,
ᐸᐸᐃᒄ ᒐ ‍ ᐊᔭᔭᒄ,
ᒋᔾ,
ᒧᓱᔅ ᑭᔭ ᐃᓚᐃᒐ᙮”
ᒪᒂᒡ ᒪᒃ ᐊᔅᒄ ᐊ ‍ ᐃᔨᒥᑦ,
ᑭᔅᑯᐅᓂᔎ ᓇᔅᒡ ᐊ ‍ ᐛᓱᓱᔨᒋ ᒋ ᐸᒋ ‍ ᐊᑯᒋᓂᔪᐛ ᐊᓐᑕ ᑎᐱᔅᑯᒡ ᐃᔅᐱᒥᒡ ᐊ ‍ ᑕᒡ,
ᐊᓐᑕ ᒪᒃ ᑭᔅᑯᐅᓂᔅᑯᒡ ᒋ ᐅᒋ ‍ ᐸᑐᐛᐅᒡ ᐊᐛᔪᐛ ᐊ ‍ ᐃᔅᒋᔄᔨᒋ,
“ᐊᐅᒄ ᐅ ᓂᑯᔅ ᑲ ‍ ᓴᒋᐃᒃ,
ᑭᔭ ᓇᔅᒡ ᑲ ‍ ᓂᓇᐊᔨᑎᒥᐃᑦ᙮
ᓂᑐᑐᐛᐧᒄ᙮”
ᐃᔅᐱ ᒪᒃ ᐊᓐᒡ ᒋᔅᒋᓄᐊᒧᐛᑭᓐᒡ ᐱᔭᑕᒡ ᐊᓂᔭ ᐸᑕᑯᓱᐅᓂᔪᐤ,
ᒋ ‍ ᓴᒋᓱᐅᒡ᙮
ᐊ ‍ ᐃᔅᐱᔅ ᓴᒋᓯᒡ ᒪᒃ ᒋ ‍ ᐅᑎᑕᒧᓂᐱᔪᐅᒡ ᐊᓐᑕ ᐊᔅᒋᒡ᙮
ᐊᑯ ᒋᓴᓴ ᒂ ᐸᒋ ‍ ᓂᑐᐛᐱᒥᑯᒡ,
ᐊᑯ ᒂ ‍ ᑕᒋᓂᑯᒡ ᐊ ‍ ᐃᑎᑯᒡ,
“ᐱᓯᑯᒄ ᐊᑲᐎᔾ ᑯᔅᑕᒋᒄ᙮”
ᐊ ‍ ᑎᔅᑎᓴᐱᒡ ᒪᒃ ᓇᒪ ᐊᐛᔪᐛ ᐅᒋ ᐛᐱᒪᐅᒡ ᒥᒄ ᒋᓴᓴ ᒋ ‍ ᐸᐃᑯᑲᐳᔪᐛ᙮
ᒪᒂᒡ ᒪᒃ ᐊ ‍ ᓂᑎᒋᐛᒡ ᐊᓂᔭᔪᐤ ᐱᔅᑯᑎᓇᔪᐤ,
ᒋᓴᓴ ᒋ ‍ ᐃᑎᑯᐅᒡ ᔭᐃᑕᔾ ᒐ ᐊᑲ ‍ ᐎᑎᒧᐛᒡ ᐊᐛᔪᐛ ᐅᔭ ᐛᐸᑎᔨᐛᐅᓂᔪᐤ ᑲ ‍ ᐛᐸᑕᒡ ᐸᑐᔅ ᒋ ‍ ᐅᓂᔅᑲᓇᑭᓄᔨᒐᓂ ᐃᔪᐤ ᐅᑯᓯᓴᓇ ᓂᐳᐅᓂᒡ ᐅᒡ᙮
ᐊᑯ ᐊᓐᒡ ᒋᔅᒋᓄᐊᒧᐛᑭᓐᒡ ᒂ ‍ ᑯᒂᒋᒪᒡ ᐊᓂᔭ ᒋᓴᓴ,
“ᒐᒂᔪᐤ ᐛᒋ ‍ ᐃᔅᒋᔄᒡ ᐊᓐᒡ ᑲ ‍ ᒋᔅᑯᑎᒪᒐᒡ ᐎᓱᐛᐅᓂᔪᐤ,
ᓂᔅᑎᒻ ᐃᓚᐃᒐᔨᒋ ᒐ ‍ ᑎᑯᓯᓂᔨᒋ ᐊᔅᒄ ᐊᑲ ᑎᑯᓯᓂᔨᒋ ᙭ᑕ,
ᐊᓐ ᑲ ‍ ᐅᑎᓂᑯᑦ ᒋᓴᒪᓂᑐᐛ ?”
ᐊᑯ ᒋᓴᔅ ᒂ ‍ ᐃᑕᑦ,
“ᑕᑈ ᐃᓚᐃᒐ ᓂᔅᑎᒻ ᒋᑭ ‍ ᑎᑯᓯᓄᐤ,
ᒥᓯᐛ ᒐᒂᔪᐤ ᐊᑲ ᑯᐃᔅᑯᓇᑯᓂᔨᒡ ᒐ ‍ ᑯᐃᔅᑯᓇᑯᑕᑦ᙮
ᒥᒄ ᒪᒃ ᒋ ‍ ᐎᑎᒪᑎᓇᐛᐤ ᓴᔅ ᒥᓐ ᐊᒋ ‍ ᑎᑯᓯᐧᒃ ᐃᓚᐃᒐ ᒥᒄ ᓇᒪ ᐅᒋ ᓂᔅᑐᐅᓇᑯᐤ ᐃᔪᐛ᙮
ᒥᒄ ᒪᒃ ᐛ ᐃᑐᑐᐛᒡ ᒋ ‍ ᐃᑐᑐᐛᐅᒡ᙮
ᐊᐅᑯᓐ ᒪᒃ ᒧᔭᒻ ᒐ ‍ ᐃᔅᐱᔅ ᐎᓴᒐᔨᑎᒥᐊᒡ ᐃᔪᐤ ᐅᑯᓯᓴᓇ᙮”
ᐃᔅᐱ ᒪᒃ ᑲ ‍ ᐸᑕᒡ ᐊᓐᒡ ᒋᔅᒋᓄᐊᒧᐛᑭᓐᒡ ᓴᔅ ᒥᓐ ᐊᒋ ‍ ᑎᑯᓯᓂᔨᒋ ᐃᓚᐃᒐᔨᒋ ᐊᑯ ᒂ ‍ ᒋᔅᒐᔨᑕᒡ ᐊᔪᑯᓐ ᐊᓂᔭ ᒠᓐ ᐅᓯᑲᐃᑕᒐᐛ ᑲ ‍ ᐊᔨᒧᒪᑭᓄᔨᒋ᙮